Paratowyd yr adnodd hwn gan Undeb yr Annibynwyr Cymraeg www.annibynwyr.org

**Nadolig Blêr llawn llanast**

**Mererid Mair a Llinos Morris**

[Dau yn sgwrsio]

**1:** Yyyyyyych! Be ydy’r arogl ’na? Mae’n hollol afiach. Dydw i ddim yn deall y peth. Mae (enw’r gofalwr) yn glanhau’r lle ’ma nes ei fod o’n sgleinio fel arfer.

**2:** Ym ... mewn stabal ydan ni ynte?

**1:** Stabal? Be sy’n bod arnat ti. Stabal?

**2:** Ie, rydan ni yng nghyfnod yr Adfent yntydyn, ac rydan ni’n edrych ymlaen at y Nadolig.

**1:** Ie, Adfent a Dolig ond beth sydd gan hynny i’w wneud efo stabal a drewdod?

**2:** Ti ddim yn gwbod go iawn?

**1:** Nac ydw, tyrd, dwed wrtha i pam ein bod ni’n sefyll yn y stabal drewllyd yma. Mae’n afiach. Yy! A sbïa gwellt – budur – yn fanna. O dw i eisiau mynd o ’ma!

**2:** Ond fe gafodd Iesu ei eni mewn stabal yndo?

**1:** Do, ond ddim mewn un drewllyd naci. Mae’r llunia o’r baban Iesu yn y stabal o hyd mor lyfli. Gwellt melyn ffres a dim baw yn nunlla.

**2:** Ia, ond tydy’r lluniau ddim yn dangos sut oedd y stabal go iawn.

**1:** Nadi? O dwi’n *confused* rwan (enw’r person)

**2:** Stabal ydy lle mae anifeiliaid yn byw. Ac rydyn ni gyd yn gwybod er bod anifeiliaid yn gallu bod yn lyfli, maen nhw hefyd yn gwneud pethe sy’n drewi … pw! Ac os oes gen ti anifail reit fawr fel buwch neu asyn – sy’n byw mewn stabal – yna maen nhw’n tueddu i ddrewi. A’r pwynt pwysig i ni ei gofio ydy mai mewn stabal go iawn gafodd Iesu ei eni. Nid un oedd wedi ei lanhau yn arbennig – ond un oedd ar gael mewn creisis – fel Mair yn mynd i gael babi’r funud yna.

**1:** Waw, nes i ddim meddwl am hynny. Dim rhyfedd ei bod hi’n drewi yma felly? Ond dydw i erioed wedi deall un peth. Mae Iesu yn fab Duw ac yn frenin dydy?

**2:** Ydy.

**1:** Mi fuaset ti’n meddwl felly y byddai wedi cael ei eni mewn palas crand.

**2:** Buaset, ond roedd Duw isio dod i’r byd mewn ffordd oedd yn dangos ei fod o am fod yn agos at bawb ac yn deall bywyd pawb – ac nad oedd dim byd crand a phell i ffwrdd amdano.

**1:** Da ’de?

**2:** Ddim y stabal yn unig fyddai wedi bod yn fudur cofia. Mi fyddai’r bugeiliaid wedi bod yn griw digon blêr hefyd.

**1:** Roeddwn i’n meddwl amdanyn nhw funud yn ôl a dweud y gwir. Ges i ychydig o siocled poeth gan ei bod hi mor oer tu allan. Dwi’n siŵr y byddai’r bugeiliaid wedi bod wrth eu bodd yn cael siocled poeth efo marshmallows ar ben y bryn. Be wyt ti’n feddwl?

**2:** Dwi’n siŵr y bydden nhw wedi bod wrth eu bodd petai siocled poeth ar gael ar y bryn ym Methlehem!

**1:** Os oedd y bugeiliaid mor flêr a drewllyd hefyd, pam mai nhw oedd y rhai cynta i gael dod i weld Iesu ar ôl iddo gael ei eni?

**2:** Eto, dyna oedd Duw yn dangos ei fod o wedi dod i bawb. Nid i frenhinoedd neu bobl grand gyfoethog fel y byddai pobol wedi disgwyl, ond Duw yn dod i’r byd i roi cyfle i bawb ddod i’w adnabod. A thrwy ddod yn dlawd ac at bobl dlawd roedd o’n dangos mai nhw oedd wirioneddol bwysig iddo fo.

**1:** Nes i erioed feddwl fod stori’r Nadolig cynta mor flêr. Lle blêr, pobol flêr a jest llanast ym mhob man, ynte?

**2:** Ie, ond mae’r Nadolig yn ein hatgoffa ni fod Iesu wedi dod i’n byd blêr ni i ddangos ffordd allan o’r llanast. Ffordd sy’n rhoi dechrau newydd i ni pan fyddwn ni’n dangos cariad a maddeuant fel mae Duw yn dangos cariad a maddeuant i ni.

**1:** Ie, ynte. Dwi am gofio hynny tro nesa dw i’n gweld cerdyn Nadolig efo stabal yn sgleinio arno fo!